Imtella' Frar 12, 2021 - Aġġornata 12 Ta' Frar, 2021 6:55pm Rapport: Glen Falzon L-akbar ammont ta' kirjiet irreġistrati huma ta' propjetà li tinsab fil-Grigal ta' Malta – ewlenin fosthom San Pawl il-Baħar u Tas-Sliema. Bi 30,500 kuntratt ta' kirjiet privati rreġistrati mal-Awtorità tad-Djar, il-Kap Eżekuttiv Leonid McKay, qal li dawn iċ-ċifri jikkonfermaw li s-suq tal-kera m'għadux dak li sejjaħ bħala ġungla, kif kien qabel daħlet fis-seħħ il-liġi l-ġdida tal-kera s-sena li għaddiet. Il-Ministru Roderick Galdes, qal li l-Gvern qed iħares li jsib soluzzjoni għall-kirjiet ta' qabel l-1995 b'mod li la jweġġa' lill-inkwilini u lanqas lis-sidien. F'sena mindu saret obbligatorja r-reġistrazzjoni tal-kirjiet privati, l-ikbar ammont ta' kuntratti reġistrati huma fi proprjetajiet f'San Pawl il-Baħar, Tas-Sliema, l-Imsida, San Ġiljan u l-Gżira. B'hekk fl-2020 fl-ewwel sena li daħlet fis-seħħ din il-liġi, ġew irreġistrati 30,500 kuntratt mal-Awtorità tad-Djar li 70% huma għal sena. Kwart minnhom huma għal aktar minn sentejn. Il-Kap Eżekuttiv tal-Awtorità tad-Djar, Leonid McKay, qal li dawn iċ-ċifri qabżu l-aspettattivi li kellha l-Awtorità s-sena li għaddiet meta kienet tistma li se jiġu reġistrati 25,000 kuntratt privat/ Is-Sur McKay qal li se jitwaqqaf osservatorju li se jfassal rapport dwar is-suq tal-kirjiet privati u l-effetti tal-liġi l-ġdida tal-kera. "Għandna l-maġġoranza tas-settur hu rreġistrat però ma nistgħux ninjoraw li għandek parti oħra tas-settur li għal xi raġuni għadhom ma rreġistrawx, u l-analiżi dan li se tkun qed tagħmel li tistudja għalfejn għandek settur li għadu ma rreġistrax u proprju jekk hemm xi inizjattivi li tista' tieħu jew emendi legali, l-Awtorità se tkun qed tmexxi 'l quddiem għall-policy makers biex dan isir." Is-sena l-oħra mal-4,000 kuntratt ta' kirja ma ġġeddux, fosthom minħabba l-pandemija. Ħafna minnhom minn persuni ta' nazzjonalità barranija li telqu minn Malta minħabba raġunijiet differenti fosthom issues relatati ma' xogħol. Il-Ministru għall-Akkomodazzjoni Soċjali, Roderick Galdes, qal li b'din ir-riforma ġew assigurati t-trasparenza, l-istabilità u s-sigurtà. "Din l-istatistika tista' tiġi analizzata iktar fid-dettall u interpretata mill-istudjużi u r-riċerkaturi u mill-industrija nfisha tas-suq tal-proprjetà biex b'hekk inkomplu niżviluppaw u ngħinu lis-settur tal-kirjiet f'pajjiżna." Dwar il-kirjiet ta' qabel l-1995, il-Ministru Galdes qal li l-Gvern se jimxi l-istess kif għamel fir-riforma tal-kirjiet ġodda: li jisma' l-fehmiet ta' kulħadd ħalli jassigura li l-inkwilini ma jispiċċawx b'ta' fuqhom senduqhom filwaqt li ssir ġustizzja mas-sidien tal-proprjetajiet.